भारतीय मूल के स्टैंड-अप कॉमेडियन की मंच पर हुई मौत, दर्शकों को लगा- ये भी कॉमेडी का हिस्सा  
कॉमेडियन मंजूनाथ नायडू की मंच पर हुई मौत
दिल के दौरे से हुई मौत
दुबई में शो के दौरान कर रहे थे परफॉर्म
भारतीय मूल के एक स्टैंड-अप कॉमेडियन की दुबई में अचानक हुई मौत से परिवार सदमे में हैं. दरअसल, 36 साल के मंजूनाथ नायडू (Manjunath Naidu) एक शो में स्टैंड-अप कॉमेडी कर रहे थे. तभी खचाखच भरी भीड़ के सामने अभिनय करते समय तनाव और बेचैनी के कारण मंच पर ही मौत हो गई. मीडिया में आई एक खबर के अनुसार शुक्रवार को मंजूनाथ नायडू को मंच पर दिल का दौरा पड़ा जिसके बाद उनकी मौत हो गई. खलीज टाइम्स की खबर के अनुसार, पहले उन्होंने बेचैनी की शिकायत की और बगल में रखी बेंच पर बैठ गए उसके बाद वो मंच पर गिर पड़े. वहां बैठे दर्शकों को लगा कि यह भी उनके कॉमेडी का एक हिस्सा है.
कॉमेडियन मंजूनाथ नायडू (Manjunath Naidu) का जन्म अबू धाबी में हुआ था लेकिन बाद में वह दुबई में बस गए. अचानक हुए हादसे को लेकर उनके दोस्त और साथी कॉमेडियन मिकदाद दोहदवाला ने बताया, 'शो में उनका नंबर आखिरी था. वह मंच पर गए और अपनी कहानियों से लोगों को हंसा रहे थे. वो अपने पिता और अपने परिवार के बारे में बात कर रहे थे. फिर उन्होंने एक कहानी सुनाई कि वह कैसे तनाव और बेचैनी से गुजरे. कहानी सुनाने के एक मिनट के भीतर ही वह गिर पड़े.'
मंजूनाथ (Manjunath Naidu) के दोस्त ने बताया कि लोगों को लगा कि यह उनके अभिनय का हिस्सा है. उन्होंने इसे मजाक के तौर पर लिया. दोहदवाला ने बताया कि डॉक्टर उसे बचा नहीं पाए. दोहदवाला ने उनके परिवार को लेकर कहा, 'उनके माता-पिता का देहान्त हो चुका है और परिवार में केवल एक भाई है. यहां कोई रिश्तेदार नहीं है. कला और हास्य की दुनिया के क्षेत्र से जुड़े सभी लोग उनका परिवार हैं.'